黄庭坚
西禅听戴道士弹琴
灵宫苍烟荫老柏，风吹霜空月生魄。
群鸟得巢寒夜静，市井收声虚室白。
少年抱琴为予来，乃是天台桃源未归客。
危冠匡坐如无傍，弄弦铿铿灯烛光。
谁言伯牙绝弦锺期死，泰山峨峨水汤汤。
春天百鸟语撩乱，风荡杨花无畔岸。
微霠愁猿抱山木，玄冬孤鸿度云汉。
斧斤丁丁空谷樵，幽泉落涧夜萧萧。
十二峰前巫峡雨，七八月後钱塘潮。
孝子流离在中野，羁臣归来哭亡社。
空床思妇感蠨蛸，暮年遗老依桑柘。
人言此曲不堪听，我怜酷解写人情。
悲歌浩叹弦欲断，翻作恬淡雍容声。
五弦横坐岩廊静，薰风南天厚民性。
人言帝力何有哉，凤凰麒麟舞虞咏。
我思五代如探汤，真人指挥定四方。
昭陵仁心及虫蚁，百蛮九译觇天光。
极知功高乐未称，谁能持此献乐正。
贱臣疏远安敢言，且欲空江寒滩静。
渔艇幽人知我心悠哉，更作严陵在钓台。
吾知之矣师且止，安得长竿入手来。